Sag C-221/15

Straffesag

mod

Etablissements Fr. Colruyt NV

(anmodning om præjudiciel afgørelse indgivet af hof van beroep te Brussel)

»Præjudiciel forelæggelse — direktiv 2011/64/EU — artikel 15, stk. 1 — fabrikanters og importørers frie fastsættelse af de maksimale detailsalgspriser for forarbejdet tobak — national lovgivning, der forbyder detailhandlernes salg af sådanne varer til priser, der er lavere end de priser, som er anført på banderolen — frie varebevægelser — artikel 34 TEUF — bestemte former for salg — artikel 101 TEUF, sammenholdt med artikel 4, stk. 3, TEU«

Sammendrag – Domstolens dom (Sjette Afdeling) af 21. september 2016

Frie varebevægelser – kvantitative restriktioner – foranstaltninger med tilsvarende virkning – national lovgivning, der forbyder detailhandlernes salg af forarbejdet tobak til priser, der er lavere end de priser, som er anført på banderolen – foranstaltning, som uden forskelsbehandling regulerer bestemte former for salg – artikel 34 TEUF finder ikke anvendelse

Præjudicielle spørgsmål – formaliteten – grænser – spørgsmål, som er klart uden relevans, og hypotetiske spørgsmål forelagt i en sammenhæng, der udelukker et hensigtsmæssigt svar – nødvendigheden af at forelægge Domstolen tilstrækkelige præciseringer med hensyn til den faktiske og retlige sammenhæng

Jf. afgørelsens tekst. (jf. præmis 14)

Jf. afgørelsens tekst. (jf. præmis 15)

Artikel 15, stk. 1, i direktiv 2011/64 om punktafgiftsstrukturen og -satserne for forarbejdet tobak skal fortolkes således, at den ikke er til hinder for en national lovgivning, der forbyder detailhandlere at sælge tobaksvarer til en enhedspris, der er lavere end den pris, som fabrikanten eller importøren har anført på den banderole, der er påført disse varer, for så vidt som denne pris er fastsat frit af fabrikanten eller importøren. Artikel 15, stk. 1, første afsnit, i direktiv 2011/64 har således til formål at sikre, at anvendelsen af bestemmelser om punktafgift på tobaksvarer ikke er til skade for konkurrencehensyn, hvorefter, således som det fremgår af tiende betragtning til dette direktiv, der skal være fri prisdannelse for producenter og importører for alle grupper af forarbejdet tobak. Idet nævnte lovgivning ikke har til formål at regulere den pris, som producenten eller importøren har anført på banderolen, og idet den ikke på anden måde vedrører anvendelsen af punktafgifter på tobaksvarer, er den således ikke omfattet af den situation, der er omhandlet i artikel 15, stk. 1, i direktiv 2011/64. Følgelig er denne artikel ikke til hinder for en sådan lovgivning. (jf. præmis 26, 28, 29 og 31 samt domskonkl. 1)

Artikel 34 TEUF skal fortolkes således, at den ikke er til hinder for en national lovgivning, der forbyder detailhandlere at sælge tobaksvarer til en enhedspris, der er lavere end den pris, som fabrikanten eller importøren har anført på den banderole, der er påført disse varer, for så vidt som denne pris er fastsat frit af importøren. En sådan lovgivning skal således anses for at vedrøre bestemte former for salg. Imidlertid finder nævnte lovgivning for det første anvendelse på alle de berørte erhvervsdrivende, der udøver virksomhed i indlandet. For så vidt som lovgivningen ikke vedrører den fastsættelse, der foretages af importørerne for varer med oprindelse i andre medlemsstater, af den pris, som er anført på denne banderole, eller for så vidt som disse importører fortsat frit kan fastsætte denne pris, kan nævnte lovgivning for det andet ikke antages at forhindre, at tobaksvarer med oprindelse i en anden medlemsstat får adgang til en medlemsstats marked, eller medføre større ulemper i denne henseende end for indenlandsk fremstillede tobaksvarer. (jf. præmis 37-39 og 41 samt domskonkl. 2)

Jf. afgørelsens tekst. (jf. præmis 43 og 44)